b'\n_START_ARTICLE_\nMitch Mitchell\n_START_PARAGRAPH_\nJohn \xe2\x80\x9dMitch\xe2\x80\x9d Mitchell (9. hein\xc3\xa4kuuta 1947 Ealing, Lontoo \xe2\x80\x93 12. marraskuuta 2008 Portland, Oregon) oli englantilainen rockmuusikko, joka muistetaan parhaiten The Jimi Hendrix Experiencen rumpalina._NEWLINE_Alun perin lapsin\xc3\xa4yttelij\xc3\xa4n\xc3\xa4 mainetta saanut Mitchell ryhtyi jazz- ja rhythm and blues -rumpaliksi soittaen muun muassa yhtyeiss\xc3\xa4 Riot Squad ja Georgie Fame & The Blue Flames. Vuoden 1966 syksyll\xc3\xa4 h\xc3\xa4nelle tarjottiin paikkaa vasta perustetussa The Jimi Hendrix Experiencess\xc3\xa4. Mitchellin ketter\xc3\xa4 ja omaper\xc3\xa4inen rumputy\xc3\xb6skentely vaikutti merkitt\xc3\xa4v\xc3\xa4sti yhtyeen ainutlaatuisen soundin muotoutumiseen. Mitchelli\xc3\xa4 pidet\xc3\xa4\xc3\xa4nkin yhten\xc3\xa4 oman sukupolvensa parhaista rockrumpaleista ja yhten\xc3\xa4 fuusiotyylin edell\xc3\xa4k\xc3\xa4vij\xc3\xb6ist\xc3\xa4._NEWLINE_Mitchell ty\xc3\xb6skenteli Hendrixin kanssa aina vuoden 1969 syksyyn, jolloin t\xc3\xa4m\xc3\xa4 siirtyi Band of Gypsys -kokoonpanoon. Mitchell palasi Britanniaan, jossa h\xc3\xa4n suunnitteli uutta yhtyett\xc3\xa4 Cream-basisti Jack Brucen ja kitarataituri Larry Coryellin kanssa. Nime\xc3\xa4 Jack Bruce And Friends k\xc3\xa4ytt\xc3\xa4en t\xc3\xa4m\xc3\xa4 kokoonpano teki lyhyen kiertueen Britanniassa, mutta ei ehtinyt levytt\xc3\xa4\xc3\xa4 (mik\xc3\xa4li bootleg-julkaisuja ei lasketa). Hendrix n\xc3\xa4et kutsui Mitchellin takaisin jo seuraavan vuoden alkupuolella. Mitchell s\xc3\xa4esti Hendrixi\xc3\xa4 t\xc3\xa4m\xc3\xa4n kiertueilla vuonna 1970 ja osallistui kitaristin nelj\xc3\xa4nnen studioalbumin \xc3\xa4\xc3\xa4nityksiin. Yhteisty\xc3\xb6 katkesi Hendrixin kuoltua saman vuoden syyskuussa._NEWLINE_Hendrixin kuoltua my\xc3\xb6s tekeill\xc3\xa4 ollut tupla-albumi j\xc3\xa4i kesken. Tuottaja Eddie Kramerin kanssa Mitchell kokosi levylle aiotusta materiaalista valikoiman nimelt\xc3\xa4 The Cry of Love (1971) suorittaen joitakin uusia miksauksia ja \xc3\xa4\xc3\xa4nityksi\xc3\xa4. Materiaali on julkaistu my\xc3\xb6s levyll\xc3\xa4 First Rays of the New Rising Sun (1997)._NEWLINE_Mitchellin muusikonura ei en\xc3\xa4\xc3\xa4 l\xc3\xa4htenyt kunnolla lentoon. Mitchell perusti Iron Butterflyssa soittaneen kitaristi Mike Pineran kanssa Ramatam-nimisen yhtyeen. Yhtyeen muut j\xc3\xa4senet olivat kitaristi April Lawton, kosketinsoittaja Tommy Sullivan ja basisti Russ Smith. Ramatamin debyyttialbumin ilmestytty\xc3\xa4 vuonna 1972 Mitchell erosi yhtyeest\xc3\xa4 eik\xc3\xa4 en\xc3\xa4\xc3\xa4 liittynyt uuteen. T\xc3\xa4m\xc3\xa4n j\xc3\xa4lkeen h\xc3\xa4n teki satunnaisesti t\xc3\xb6it\xc3\xa4 studiomuusikkona._NEWLINE_Vuonna 1990 ilmestyi Mitchellin muistelmateos Inside the Experience. 1990-luvulta l\xc3\xa4htien Mitchell teki yhteisty\xc3\xb6t\xc3\xa4 Jimi Hendrixin perikunnan kanssa ja esiintyi erilaisissa Hendrix-muistokonserteissa._NEWLINE_Mitchell kuoli 61-vuotiaana 12. marraskuuta 2008 Jimi Hendrixin muistoksi j\xc3\xa4rjestetyn Experience Hendrix -kiertueen viimeisell\xc3\xa4 paikkakunnalla Portlandissa, Oregonissa.'